Sonic’s Rendezvous Band

**Sonic’s Rendezvous Band** oli yhdysvaltalainen rockyhtye, joka vaikutti Detroitissa 1970-luvulla. Yhtye koostui detroitilaisen rockin keskeisistä hahmoista: laulaja-kitaristi Fred ”Sonic” Smith oli aiemmin soittanut MC5:ssa, laulaja-kitaristi Scott Morgan oli laulanut ja soittanut aiemmin The Rationalsissa, rumpali Scott Asheton oli soittanut The Stoogesissa ja basisti Gary Rassmussen oli soittanut The Up -yhtyeessä. Sonic’s Rendezvous Bandista tuli ajan myötä lähes yhtä legendaarinen kuin sen edeltäjistä, mutta kesti vuosia ennen kuin yhtyeen musiikki levisi Keskilännen ulkopuolelle.Yhtye ehti kuuden vuoden olemassaolonsa aikana julkaista vain yhden kappaleen sisältäneen ”City Slang” -singlen. Yhtyeen muita äänitteitä on julkaistu yhtyeen hajoamisen jälkeen.

## Ura

### Yhtyeen perustaminen
Sonic’s Rendezvous Bandin tarina alkoi MC5:n hajoamisen jälkeen, jonka sinetöi katastrofaalinen viimeinen keikka uudenvuodenaattona 1972. Yhtyeen kitaristi Fred ”Sonic” Smith alkoi pian suunnitella uutta bändiä. Hän yritti aluksi koota yhtyeen MC5:n rytmisektion kanssa. Smithin ja basisti Michael Davisin sekä rumpali Dennis Thompsonin muodostama kokoonpano kantoi nimeä Ascension. Se esiintyi vain muutaman kerran.  

Samaan aikaan laulaja-kitaristi Scott Morgan halusi myös palata musiikin pariin The Rationalsin hajoamisen jälkeen. MC5:n kitaristi Wayne Kramer esitteli hänet Smithille. Fred ”Sonic” Smith ja Sott Morgan ystävystyivät, ja vuonna 1974 Smith liittyi kitaristiksi Scott Morgan Groupiin ja soitti yhtyeen singlellä ”Slow Down Take A Look”. 

Kun mukaan liittyi basisti Ron Cooke (aiemmin Mitch Ryder’s Detroitista), yhtye otti lopulliseksi nimekseen Sonic’s Rendezvous Band. Rumpalit vaihtuivat, kunnes The Stoogesin rumpali Scott Asheton päätti liittyä yhtyeeseen palattuaan Kaliforniasta takaisin Detroitiin The Stoogesin viimeisten keikkojen  jälkeen. Cooken moottoripyöräharrastus aiheutti ongelmia, kun hän panttasi bassonsa ostaakseen uuden pyörän vain muutama päivä ennen tärkeää esiintymistä. Hänet erotettiin yhtyeestä, ja Gary Rasmussen tuli tilalle – näin syntyi Sonic’s Rendezvous Bandin lopullinen kokoonpano.

Vuonna 1975 Sonic’s Rendezvous Band alkoi soittaa Michiganin klubeilla. Vaikka yhtyeen jäsenten historia auttoi vetämään yleisöä, soittajat kieltäytyivät hyödyntämästä menneisyyttään: he eivät soittaneet kappaleita MC5:n, The Stoogesin tai Rationalsin kappaleita. Yhtye luotti Smithin ja Morganin kirjoittamiin uusiin kappaleisiin. Keikkasettiä täydennettiin tarvittaessa Rolling Stonesin ja Chuck Berryn kappaleilla. Yhtye äänitti treenikämpällä ja studiossa demoja sekä keräsi tasaisesti yleisöä klubeilla ja baareissa, mutta suurten levy-yhtiöiden kiinnostus 1970-luvun puolivälissä oli olematon. MC5:n ja The Stoogesin maine huumeiden käyttäjinä ei auttanut asiaa. Vaikka Smithin lahjakkuutta ei kukaan kiistänyt, häntä pidettiin myös vaikeana johtohahmona: vähäsanaisena ja usein haluttomana raskaaseen keikkailuun, vaikka hän kirjoitti Sonic’s Rendezvous Bandin riveissä useita uransa parhaimpia kappaleita.

### City Slang
Vaikeuksista huolimatta vuoteen 1978 mennessä SRB:n tilanne näytti valoisammalta. Yhtye täytti säännöllisesti Detroitin ja Ann Arborin klubit, toimi lämmittelijöinä valtakunnallisesti kiertäville bändeille ja äänitti kaksi kappaletta omaa singleä varten, jonka toivottiin herättävän levy-yhtiöiden kiinnostuksen. Smithin ja Morganin välien heikennyttyä Morganin kappale ”Electrophonic Tonic” kuitenkin poistettiin B-puolelta, ja lopulta single sisälsi Smithin mestariteoksen ”City Slang” sekä stereo- että monoversiona.

Ennen singlen julkaisua yhtye sai kutsun lähteä Euroopan-kiertueelle Iggy Popin taustayhtyeenä mutta ilman Morgania. Yhtyeen sisäisten riitojen vuoksi Scott Morgan jäi kotiin ja hänet korvasi kiertueella Iggy Popin luottomies, kosketinsoittaja, kitaristi Scott Thurston. Iggy Pop ja Sonic’s Rendezvous Band esiintyi tuolloin myös Helsingin Kulttuuritalolla. Detroitiin jäänyt Morgan äänitti ystäviensä kanssa soolodemoja bändin ollessa poissa, ja Smithin kuultua Morganin suunnitelmista tehdä soololevy heidän välinsä viilenivät entisestään. 

### Patti Smith
Sonic’s Rendezvous Band esiintyi runsaasti vuosina 1976–1980, mutta yhtyeen energinen rock ei herättänyt levy-yhtiöiden kiinnostusta ja yhtyeen jäsenet alkoivat kokea turhautumista koko projektiin. Vuonna 1976 Smith oli tavannut punk-runoilija Patti Smithin, ja heistä tuli pari. Muutettuaan yhteen vuonna 1978 Fred menetti vähitellen kiinnostuksensa kiertue-elämään ja SRB:n vauhti hiipui lähes kokonaan. Detroitin sinfoniaorkesterin hyväksi järjestettyjen hyväntekeväisyyskeikkojen jälkeen bändi lopetti esiintymisen vuonna 1980 – Samana vuonna Fred ja Patti Smith menivät naimisiin. Fred Sonic Smithin seuraava suuri projekti oli vasta vuonna 1986, kun hän työskenteli Patti Smithin kanssa albumilla *[[Dream of Life]]* säveltäjänä, kitaristina ja tuottajana. Albumilla soitti bassoa Sonic’s Rendezvous Bandin Gary Rassmussen.

*Dream Of Life* jäi yhdeksi Fred ”Sonic” Smithin viimeisistä äänityksistä. Hän kuoli sydämen vajaatoimintaan 4. marraskuuta 1994.

### Kulttimaine
Punkrockin nousu herätti uudelleen kiinnostuksen 1960-luvun Detroitin rock-skenen räyhäkkää musiikkia kohtaan, ja myös Sonic’s Rendezvous Band sai vähitellen kansainvälistä mainetta. 1980-luvulla levisi useita SRB:n demoista ja konserteista tehtyjä bootleg-julkaisuja sekä piraattipainos ”City Slang” -singlestä. Vuonna 1998 detroitilainen riippumaton levymerkki Mack Aborn Rhythmic Arts julkaisi ensimmäisen virallisen Sonic’s Rendezvous Band -albumin *Sweet Nothing*, joka koostui äänityksestä vuoden 1978 Ann Arborin konsertista. Seuraava julkaisu *City Slang* -albumi ilmestyi vuonna 2000 ja sisälsi harvinaisen vuoden 1978 singlen sekä joukon live-kappaleita. 

SRB:n hajoamisen jälkeen Scott Morgan on levyttänyt ja kiertänyt sekä sooloartistina että yhtyeissä Powertrane ja Dodge Main. Ruotsalaisen The Hellacopters -yhtyeen Nicke Andersson ja Scott Morgan perustivat 1990-luvun lopulla Solution-nimisen soul-yhtyeen, sekä rock-yhtyeen The Hydromatics, jonka kahdella albumilla on useita versioita Sonic’s Rendezvous Bandin kappaleista. Rasmussen jatkoi studio- ja live-esiintymisiä omalla GRR-kokoonpanollaan, ja Scott Asheton kiersi maailmaa uudelleen aktivoituneen The Stoogesin kanssa. Sonic’s Rendezvous Band esiintyi vuonna 1999 nimellä the Rendezvous Band, kun Radio Birdman -yhtyeen kitaristi Deniz Tek soitti Fred Smithin paikalla. Esiintyminen julkaistiin CD:nä vuonna 2000 nimellä *Gettin’ There Is Half the Fun*.

Vasta myöhemmin ”City Slang” on noussut detroitilaisen rockin klassikoksi, ja kappaletta ovat esittäneet muun muassa ruotsalainen The Hellacopters ja detroitilainen Back in Spades. Jälkimmäisessä soitti kitaraa Fred ”Sonic” Smithin poika Jackson Smith. Vuonna 2006 brittiläinen levy-yhtiö Easy Action julkaisi kunnianhimoisen kuuden levyn boksi-setin, joka sisälsi demoja, harjoitusnauhoituksia, studioäänityksiä ja neljä kokonaista konserttia- Se herätti kiinnostusta yhtyettä kohtaan. Seuraavina vuosina julkaistiin useita arkistojen livelevyjä, osa suoraan tuosta boksista.

Sonic’s Rendezvous Bandin rumpali Scott Asheton kuoli 15. maaliskuuta 2014. Yhtyeen basisti Gary Rassmussen kuoli sairauskohtaukseen 28.11.2024.

## Aiheesta muualla
*Yhtyeen verkkosivut 

## Lähteet